Bokke gerat vir Argentynse invalDie Springbokke is oorgehaal om hul ondersteuners trots te maak. Foto: GB Jordaan. Maak vas jul sitplekgordels, want die Springbokke sal bitter vinnig ratte teen Argentinië in Durban moet verwissel. “Dit is ŉ baie groot wedstryd; ons het lanklaas die Rugbykampioenskap gewen en dit is ŉ voorreg om sake om die titel uit te spook. Dit voel vir ons soos die Wêreldbeker,” het Lood de Jager gesê. Die Springbokke en die All Blacks het ewe veel punte (14) op die punteleer en hulle is beslis die gunstelingspanne om die titelresies te wen, maar volgens die Suid-Afrikaanse slot is enigiets nog moontlik in die toernooi. “Argentinië het ook nog ŉ kans (al is dit hoe gering) om met die louere weg te stap as Australië met Nieu-Seeland afreken. Daar is dus ŉ moontlikheid dat hulle met selfs meer energie teen ons sal speel – hulle kan immers die eerste Argentynse span word wat die Rugbykampioenskap-trofee omhoog hou.” Die Suid-Afrikaners moes verlede week diep delf om ŉ bonuspunt-oorwinning in Buenos Aires te verseker en De Jager verwag ŉ soortgelyke uitdaging. “Hulle is ŉ rateltaai groep spelers en hulle speel vir die volle 80 minute van die wedstryd. Terselfdertyd is hulle ŉ trotse span wat met passie speel; juis daarom sal ons nie kan bekostig om konsentrasie te verloor nie.” Michael Cheika (afrigter) het twee veranderings aan sy span aangebring wat verlede Saterdag in Argentinië teen die Springbokke gespeel het. Matias Moroni begin op buitesenter, terwyl die ervare Juan Imhoff die no. 11-trui sal dra. Imhoff mag dalk 34 jaar oud wees, maar hy het beslis goeie herinneringe van Durban: Hy het in 2015 ŉ driekuns van drieë teen die Springbokke op Kingspark gedruk. Die wedstryd begin môre om 17:05 en dit sal op SuperSport uitgesaai word. Argentinië: Juan Cruz Mallia (heelagter), Emiliano Boffelli (regtervleuel), Matias Moroni (buitesenter), Jeronimo de la Fuente (binnesenter), Juan Imhoff (linkervleuel), Santiago Carreras (losskakel), Gonzalo Bertranou (skrumskakel), Pablo Matera (agtsteman), Marcos Kremer (flank), Juan Martin Gozales (flank), Tomas Lavanini (slot), Matias Alemanno (slot), Eduardo Bello (slot), Julian Montoya (haker en kaptein) en Nahuel Tetaz Chaparro (stut). Plaasvervangers: Agustin Creeve, Maryco Vivas, Joel Sclavi, Guido Petti, Pedro Rubiolo, Tomas Cubelli, Benjamin Urdapilleta en Bautista Delguy.